Lead Me Lord

Ang "Lead Me Lord" ay isang Ebanghelyong awit na sinulat ni Arnel de Pano na unang ni-rekord ni Basil Valdez noong 1985 sa areglo ng Pambansang Alagad ng Sining ng Pilipinas na si Ryan Cayabyab. Kasama ang awitin sa album ni Basil na Ngayon at Kailaman na nailabas noong 1994 ng Vicor Records. Nasa album din ito na Revive ni Gary Valenciano na nailabas noong 2000. Mayroon din bersyon si Aiza Seguerra ng awitin na ito na kasama sa pinagtipong album na We Are All God's Children na ni-rekord ng iba't ibang mang-awit para sa pagbisita ni Papa Francisco sa Pilipinas. 

Orihinal na nilikha ni Arnel ang awitin upang ipasok ito sa isang paligsahan para sa pagsusulat ng awitin noong mag-aaral siya sa Pamantasang Ateneo de Manila. Nakuha niya ang inspirasyon sa paglikha ng "Lead Me Lord" sa isang awiting pagsamba ng kanyang simbahan. Hindi planado ang pasulat niya sa kanta at dumating ang mga ideya habang pumapanaog siya sa hagdan. Naibunsad ng awitin ang karera ni Arnel sa Ebanghelyong musika at nakatanggap siya ng Gawad ng Komisyon ng Wikang Filipino para sa kanyang naiambag sa musikang pangsimbahan sa Pilipinas.

Ang inspirasyunal na awitin na ito ay nasa wikang Ingles at naisasalin ang pamagat bilang "Ihatid mo ako, Panginoon" na tinutukoy ang paggabay ng Diyos sa isang taong nais maging maliwanag ang landas ng buhay. Naging tanyag ang awitin sa mga pagtitipon sa mga simbahang Kristiyano, partikular na inaawit ng koro o pangkat ng manganganta tuwing komunyon. Naawit din ito ng mga Muslim sa isang konsyerto ni Basil sa Pamantasang Ateneo de Zamboanga.

Noong Abril 2020, sa gitna ng pandemya ng COVID-19, nang gumaling ang sumulat ng awitin na si Arnel de Pano sa COVID-19, inawitan siya ng mga nars at doktor ng Marikina Valley Medical Center at kanilang inawit ang "Lead Me Lord." Lingid sa kanila na inaawitan nila ay ang nagsulat ng kanta. Bago nito, naging himno na ang awitin ng mga manggagawa sa sektor ng pangangalaga ng kalusugan sa kabila ng pandemya. Noong Marso 2020, inawit ito ng 21 doktor na alumnos ng opisyal na koro ng Unibersidad ng Pilipinas Kolehiyo ng Medisina upang palakasin ang loob ng kanilang kapwa manggagawa sa sektor ng kalusugan. Ang bersyon inawit ng mga doktor ay nasa alegro ni Robert Delgado.

Mga sanggunian

Kategorya:Mga awiting Kristiyano